ועדת הכלכלה, כנסת 16, פרוטוקול מספר 255, 2004-08-18 09:00

שלום שמחון: הצעת חוק הרשות השניה לטלוויזיה ורדיו (תיקון - הארכת זיכיון הטלוויזיה,של חבר הכנסת רוני בר-און וחברת הכנסת ענבל גבריאלי.

ענבל גבריאלי: אני מאוד נרגשת מעצם העובדה שסוף סוף הצעת חוק שתומכת בטלוויזיה החינוכית מגיעה בכלל לדיון בוועדה.

ענבל גבריאלי: יש סיבה להתרגש, כי הרבה הצעות חוק שבאמת באו לסייע לחינוכית לא הצליחו להגיע עד הלום.

ענבל גבריאלי: הטלוויזיה החינוכית צריכה להיות בבחינת קונסנזוס לא רק כאן בחדר הזה, אלא בכלל בקרב כולנו, מבלי להתייחס כרגע איך הגוף מתנהל, מי עובד שם, מה עובד שם, כל הטיעונים שכל הזמן נשמעים ואין להם מקום כלפי הטלוויזיה החינוכית.

ענבל גבריאלי: פה לא מדובר בהצעת חוק שבאה לקבע את מעמד הטלוויזיה החינוכית, בניגוד להצעת חוק אחרת שעומדת על הפרק ובוודאי תובא ביום מן הימים לדיון בוועדה, אלא בהצעת חוק שמבקשת להאריך את הזיכיון של שידורי הטלוויזיה הלימודית ברשות השנייה.

ענבל גבריאלי: נראה לי שאם זה רצון הטלוויזיה החינוכית, ואם זה הרצון של הרשות השנייה, אז צריך לאשר את זה.

ענבל גבריאלי: בוודאי תשמע כאן טענה שהגוף הולך להיסגר.

ענבל גבריאלי: הטענה לא יכולה לעמוד כאן כי היא לא רלוונטית.

ענבל גבריאלי: אם הטלוויזיה החינוכית ביום מן הימים תיסגר, הרי שלכל החוקים שרלוונטיים לה לא תהיה משמעות.

ענבל גבריאלי: כל עוד הטלוויזיה החינוכית תמשיך ותתקיים, אין סיבה בעולם שהיא לא תשדר גם במסגרת הרשות השנייה.

שלום שמחון: אם אני מבין נכון, הממשלה תומכת בהצעת החוק הזאת.

אורי שוסטרמן: עם הסתייגות מסויימת.

שלום שמחון: לגבי מספר השנים?

אורי שוסטרמן: כן.

עידית צ'רנוביץ: במליאה נאמר שמספר השנים ייקבע על ידי הוועדה.

ענבל גבריאלי: אחרי ההצבעה במליאה לא הוגשה שום הסתייגות.

אורי שוסטרמן: שר האוצר התנגד בממשלה להצעת החוק, כי הגישה שלו לגבי הטלוויזיה שונה.

אורי שוסטרמן: זה לא סוד שבחוק ההסדרים לקראת שנת 2004 משרד האוצר ניסה לקדם הצעה שאומרת להפסיק באופן הדרגתי את פעילותה של הטלוויזיה.

אורי שוסטרמן: בסופו של דבר הגענו לאיזו שהיא פשרה שחברת הכנסת גבריאלי היתה שותפה לה, שאומרת שפעילות הטלוויזיה תצטמצם.

אורי שוסטרמן: אם זכור לי נכון, הכוונה להצטמצם לדוח יאיר שטרן.

אורי שוסטרמן: דוח שטרן אומר צמצום במספר העובדים והישארות עם ערוץ 23.

אבשלום וילן: למה אתם כל הזמן מתחכמים עם 23?

אבשלום וילן: שרת החינוך ניסתה לסגור, היא לא הצליחה.

אבשלום וילן: היה כאן קונסנזוס ללכת לכיוון אחר.

אורי שוסטרמן: היתה הסכמה להצטמצם לערוץ יחיד.

ענבל גבריאלי: הפשרה, שבמסגרתה גם הייתם צריכים להעביר כספים שלא הועברו.

ענבל גבריאלי: .

אורי שוסטרמן: הפשרה היתה 56 מיליון, כאשר הועברו הרבה מעבר לסכום הזה.

ענבל גבריאלי: הפשרה דיברה על צמצום שידורי החינוכית בערוץ הראשון.

אורי שוסטרמן: אז למה עבר תיקון החוק?

שלום שמחון: האם אתם תומכים בהצעת החוק?

אורי שוסטרמן: ברגע שהממשלה תמכה אני לא יכול להתנגד.

שלום שמחון: מה אתה מציע?

אורי שוסטרמן: אני מציע שננסה - אולי מחוץ לוועדות - להגיע לאיזו שהיא הסכמה לגבי תקופת הזיכיון כך שהיא שלא תגיע עד שנת 2015 בצורה אוטומטית.

ענבל גבריאלי: כי עד אז אתם מקווים לסגור את הטלוויזיה.

אורי שוסטרמן: לא.

אורי שוסטרמן: עד אז אני מקווה שנחזור לאותם הסכמים שלפני שנה.

שלום שמחון: מה ההמלצה של משרד האוצר?

אורי שוסטרמן: אין לי מספר מוגדר.

אבשלום וילן: בעוד חודש ישנו מכרז של ערוץ 2 ל-10 שנים.

אבשלום וילן: תעשה את זה 10 שנים.

שלום שמחון: אתם יודעים כמה שנים אתם רוצים?

אורי שוסטרמן: אני רוצה להגיע למינימום האפשרי.

שלום שמחון: מה המינימום?

אורי שוסטרמן: שנתיים.

ענבל גבריאלי: למה שנתיים ולא שנה?

אורי שוסטרמן: שנה.

אורי שוסטרמן: דוח שטרן דיבר על הפריסה הגדולה בערוצים השונים.

אורי שוסטרמן: זה נראה מאוד מוזר שהיום מציעים להישאר בכמה שיותר ערוצים.

אבשלום וילן: אתה מייצג את משרד האוצר, נכון?

אורי שוסטרמן: אני מביע את עמדתי המקצועית כפי שאני מבין אותה.

יפה ויגוצקי: היתה ועדת שטרן, גם יצא דוח מאוד מפורט.

יפה ויגוצקי: דוח שטרן מדבר על צמצום פעילות הטלוויזיה החינוכית בערוצים השונים, אבל בו זמנית הוא גם מדבר על תקציב בסיסי של 100 מיליון שקל בשנה.

יפה ויגוצקי: כשאורי שוסטרמן יבטיח 100 מיליון לשנה, אז יכול להיות שקבלת ההחלטות בטלוויזיה החינוכית תשתנה.

יפה ויגוצקי: שרת החינוך והשר הממונה הגיעו להסכם שלקראת ינואר 2005 תצטמצם הפעילות של הטלוויזיה החינוכית בערוץ הראשון ל3 שעות בלבד.

יפה ויגוצקי: אני מניחה שבמשך הזמן אנחנו נצא בכלל מערוץ 1.

שלום שמחון: למה?

יפה ויגוצקי: כי הוצאות השידור של ערוץ 1 הן הוצאות מאוד גבוהות.

יפה ויגוצקי: שני השרים הגיעו להסכם שאומר שרשות השידור תממן את ההוצאות הדרושות של השעות האלו גם עבור הטלוויזיה החינוכית.

יפה ויגוצקי: אנחנו את שאר השעות מעבירים לרשות השידור.

יפה ויגוצקי: על ידי זה אנחנו חוסכים 22 מיליון שקל בשנה.

יפה ויגוצקי: מה שנותר בידי הטלוויזיה החינוכית זה ערוץ 33.

יפה ויגוצקי: אנחנו מתחילים בשלב הזה לבצע תוכניות וצעדים אופרטיביים שמופיעים בדוח שטרן.

יפה ויגוצקי: נותרה לנו השעה וחצי בערוץ 2, כאשר השעה וחצי הזאת מיועדת להשלמת תכנים ושיתופי פעולה עם הזכיינים.

שלום שמחון: אתם עושים את גם בערוץ 10?

יפה ויגוצקי: יצאנו מערוץ 10.

שלום שמחון: למה?

יפה ויגוצקי: בגלל נושא העלויות.

יפה ויגוצקי: החלטנו שאנחנו רוצים להתמקד באותו חלון, באותו אשנב של ערוץ 2, שמאפשר לנו להציג את תוכניות הדגל שלנו, את התוכניות החברתיות והתרבותיות.

יפה ויגוצקי: היקף השידורים הוא מאוד מצומצם.

שלום שמחון: זה בגלל אחוזי צפייה?

יפה ויגוצקי: עלויות.

אבשלום וילן: באיזה שעות אתם משדרים בערוץ 2?

יפה ויגוצקי: בין 14:30 ל15:30, וחצי שעה בין 17:30 ל18:00.

יפה ויגוצקי: ביום שישי בבוקר יש לנו שעה וחצי למגזרים השונים.

יפה ויגוצקי: בתוך ערוץ 2 אנחנו התחנה היחידה שמשדרת למגזר הערבי, לעולים החדשים.

יפה ויגוצקי: אנחנו משלימים את התכנים של הזכיינים בתחום של תרבות, חברה ומגזרים.

יפה ויגוצקי: זה לא סוד שערוץ 2 מהווה לנו גם איזו שהיא פלטפורמה להעביר תכנים לקהל הרחב ולהביא אותם בעתיד גם לערוץ 33, שהיום, כפי שאתם יודעים, הצפייה בו מאוד נמוכה.

יפה ויגוצקי: מיותר להגיד שהקיצוצים התקציביים של השנים האחרונות מקשים על הפעילות של הטלוויזיה החינוכית.

יפה ויגוצקי: זה לא סוד שערוץ 2 מעביר הכנסות מאוד נכבדות לטלוויזיה החינוכית שמשלימות את התמיכות המאוד מצומצמות של המדינה בתקציב הטלוויזיה החינוכית.

יפה ויגוצקי: כשעשיתי השוואה בין התקציב של השנה לתקציב של לפני 10 שנים, ראיתי שהתקציב של השנה הוא התקציב של לפני 10 שנים.

יפה ויגוצקי: למה ל-10 שנים?

יפה ויגוצקי: כמו שאמר חבר הכנסת וילן, זה המכרז.

יפה ויגוצקי: אם על פי החוק הטלוויזיה החינוכית היא זכיינית, זה אומר שהיא צריכה להיות שוויונית.

יפה ויגוצקי: ברור מאליו שאם אנחנו רוצים למקם את תוכניות הדגל שלנו בערוץ 2, ואם אנחנו רוצים להגיע לשיתופי פעולה עם גופים תומכים, ואם אנחנו רוצים להאריך את נושא ההכנסות שלנו, אנחנו צריכים אופק ארוך.

יפה ויגוצקי: אם יש אופק קצר, אז אף אחד לא מוכן לשתף איתך פעולה.

יפה ויגוצקי: גם היום כשאנחנו משדרים בערוץ 2 והמכרז עומד להסתיים באוקטובר, ישנם גופים שהביעו סימן שאלה לנושא של התקשרויות איתנו.

יפה ויגוצקי: אין שום סיבה שטווח הזמן שיינתן לנו יהיה פחות מאשר של הזכיינים האחרים.

שלום שמחון: מאחר ומה שמוטל עלינו זה לקבוע את לוח הזמנים, אז נמצא איזו שהיא נוסחה שתניח את דעתם של כולם.

שלום שמחון: אני מציע לא להתמקד בזמן, אלא בחלקים האחרים.

שלום שמחון: בכמה שעות מדובר בסך הכל?

יפה ויגוצקי: שעה וחצי.

אברהם נתן: הטלוויזיה החינוכית צריכה להתקיים.

אברהם נתן: צריך לקבוע לה מסגרת ארגונית משלה.

אברהם נתן: משרד האוצר רוצה לסגור אותה, לכן הוא רוצה הארכה של שנתיים.

אברהם נתן: זה לא הגיוני.

אברהם נתן: אם נותנים הארכה, היא צריכה להיות מינימום ל-5 שנים, לא לשנתיים.

אברהם נתן: אם רוצים לסגור, שיביאו אלטרנטיבה.

אברהם נתן: למה לבלבל את המוח של כולם?

אברהם נתן: הארכת הזיכיון של הטלוויזיה החינוכית היא טובה.

אברהם נתן: לגבי ערוץ 1 הגענו להסכמה.

אברהם נתן: ערוץ 1 ישדר 3 שעות, כאשר בסופו של דבר יימצא איזה שהוא הסדר.

אברהם נתן: הסעיף הראשון זה העניין של מועד הארכה.

אברהם נתן: הסעיף השני זה ביטול סעיף 37א(ב)).

אברהם נתן: הנושא הזה משנה בצורה מהותית את המערכת הרגולטורית של הערוץ הזה.

אברהם נתן: אם אתה מבטל את סעיף 3, אתה מבטל את הסמכות של שר החינוך לבטל את הארכת הזיכיון לטלוויזיה הלימודית.

אברהם נתן: האם אתם מתכוונים להעביר את זה למועצה?

אברהם נתן: לא בטוח שמישהו נתן את הדעת על המהות לבטל את הסעיף הזה.

דורון אבני: אנחנו תומכים בצורה ברורה בהארכת הזיכיון של הטלוויזיה הלימודית בערוץ 2.

דורון אבני: אנחנו חושבים שהטלוויזיה הלימודית מספקת איזה שהוא תרגיל ראוי שלא תמיד השחקנים המסחריים נותנים דגש על הנושאים שהיא מתעסקת בהם.

דורון אבני: אנחנו עכשיו בשעות האחרונות של הכנת המכרז של ערוץ 2.

דורון אבני: המכרז יתפרסם ב-20 בספטמבר.

דורון אבני: אנחנו רוצים ליצור ודאות במכרז הזה.

דורון אבני: מכיוון שכרגע כל הבנייה של התוכניות העסקיות מניחה כהנחת עבודה שהטלוויזיה הלימודית תוסיף לשדר בערוץ, אנחנו מבקשים שהוועדה תקדם את הצעת החוק.

דורון אבני: יש לנו כמה הערות לגופה של ההצעה, כיוון שההצעה כפי שמונחת על שולחן הוועדה מאריכה את הזיכיון הן בערוץ 2 והן בערוץ 10.

דורון אבני: כמו שצויין קודם לכן, בערוץ 10 כבר אין זיכיון, לכן גם אין מה להאריך.

שלום שמחון: מה זאת אומרת הוא לא קיים בערוץ 10?

שלום שמחון: הוא מסתיים באיזה שהוא שלב.

דורון אבני: הוא כבר הסתיים.

שלום שמחון: עוד כמה שנים יש לערוץ 10 זיכיון?

דורון אבני: עד 2010.

דורון אבני: לטלוויזיה הלימודית היה זיכיון בערוץ ה3 עד 31 באוקטובר 2003, שהוא מועד סיום תקופת הזיכיון השנייה בערוץ 2.

דורון אבני: נקבע בחוק מנגנון להארכת הזיכיון.

דורון אבני: המנגנון קבע שאם השר, באישור ועדת התקשורת ובאישור המועצה ייקבעו להאריך את הזיכיון לתקופה נוספת, ניתן להאריך לתקופה מסויימת.

דורון אבני: המנגנון הזה לא יושם.

דורון אבני: הסעיף הזה בינתיים נמחק.

דורון אבני: המצב כרגע הוא שהטלוויזיה הלימודית לא משדרת בערוץ 10 מאז 31 באוקטובר 2003.

דורון אבני: אם הוועדה תבחר להעניק לה זיכיון, צריך להיות ניסוח אחר של החוק.

דורון אבני: ההמלצה של מועצתה רשות השנייה היא לא להעניק זיכיון לערוץ 10, לשמור על דיפרנציציה.

דורון אבני: אנחנו חושבים שאין בעיה בהקשר הזה.

דורון אבני: כמו שקיימת היום דיפרנציציה בין ערוץ 2 לערוץ 10 כאשר ב2 היא כן משדרת וב-10 היא לא משדרת, כך צריך להמשיך את הדיפרנציציה הזאת, בפרט שיש מכרז חדש עכשיו.

דורון אבני: כל המתמודדים ידעו שהם ניגשים למכרז שבו לטלוויזיה הלימודית יש הקצאה של יחידת שידור.

שלום שמחון: מה אתם עושים במכרז מבחינת הקצאת השעות?

דורון אבני: תיכתב המלצה בתוך מסמכי המכרז.

דורון אבני: זה עוד לא סגור סופית.

דורון אבני: ככל הנראה זה יהיה משהו בסגנון הקצאת השעות שכרגע יש לטלוויזיה הלימודית, עם שינויים כאלה או אחרים.

דורון אבני: כל זאת כמובן בהנחה שיישמר היקף יחידת השידור שיש היום - 8.5% מכלל יחידות השידור בערוץ.

אתי בנדלר: ההקצאה של השעות נתונה לשיקול דעתה של הרשות השנייה.

דורון אבני: נכון.

אתי בנדלר: דהיינו אתם יכולים מחר להחליט שזה יהיה בשעות שלא יתאימו, שלא יספקו.

אתי בנדלר: .?

דורון אבני: היה על זה בג"ץ מעניין בין הטלוויזיה הלימודית לרשות השנייה.

דורון אבני: החוק בשעתו קבע שיוקצה לטלוויזיה הלימודית שביעית.

דורון אבני: .

דורון אבני: החוק קובע שהשידורים של הטלוויזיה הלימודית יהיו לשידור תוכניות בנושאים חינוכיים בלבד ובשעות צפייה של האוכלוסייה לה מיועדים שידורים אלו.

דורון אבני: זה קו מנחה בחוק.

דורון אבני: זה הקו שהנחה את מועצת הרשות השנייה לאורך השנים.

דורון אבני: לא ניתנו לטלוויזיה הלימודית שעות שידור של פריים טיים, אבל ניתנו לה שעות שבהן יש צפייה של נוער.

דורון אבני: הטלוויזיה הלימודית באיזה שהוא שלב פנתה לבג"ץ בעניין הזה בטענה שצריך להקצות לה שביעית מהותית בפריים טיים.

דורון אבני: הבג"ץ נדחה.

דורון אבני: כרגע ההקצאה היא הקצאה סבירה.

דורון אבני: אני חושב ששני הצדדים מסתדרים עם ההקצאה.

אתי בנדלר: האם לא היה כדאי לשריין את השעות האלו בחוק, כדי לא להשאיר את זה ל"פייט"?

דורון אבני: אין פה "פייט", הרשות השנייה קובעת.

דורון אבני: הזכיינים מקבלים את זה כעובדה.

דורון אבני: אני מציע לא לקבוע דבר כזה בחוק, כיוון שיש איזו שהיא דינמיקה של לוחות שידורים.

דורון אבני: יחידות שידור משתנות, עונות משתנות.

דורון אבני: צריך להשאיר את זה לשיקול דעת.

דורון אבני: אם מחליטים לא להאריך ב-10 שנים אלא בתקופה קצרה יותר ייווצר מצב שלזכייני ערוץ 2 בתקופת הזיכיון הבאה יהיה 10 שנים עם תחנת בדיקה באמצע, כאשר יהיה זכיין שיכול להיות שבאמצע התקופה תיפסק תקופת הזיכיון שלו.

דורון אבני: אם כך תחליט הוועדה, אני מציע להחיל מנגנון דומה למנגנון שקיים היום בסעיף 37א(ד), שהוא סעיף לעניין תקופת הזיכיון הנוכחית.

דורון אבני: נאמר שבהתקיים תנאים מסויימים יפקע זיכיונה.

דורון אבני: נקבע בחוק שלמועצה תהיה סמכות להחליט מה עושים עם יחידת השידור.

דורון אבני: זה לא סתם יחידת שידור, אלא יחידת שידור בנושאים לימודיים חינוכיים.

דורון אבני: המנגנון של סעיף קטן (ד) הוא מנגנון מתאים לעניין הזה.

אבשלום וילן: כתוב בסעיף 1 לחוק שסעיף 37א(ב) יימחק.

אתי בנדלר: זאת טעות בספרור.

דורון אבני: מר נתן התייחס לסעיף 37א(2)(ב).

נציג משרד החינוך: דוח ועדת שטרן מתייחס לכמה דברים שונים, האחד זה התפיסה הרעיונית ודרכי העבודה של הטלוויזיה החינוכית.

נציג משרד החינוך: כל הנושא הזה אומץ על ידי משרד החינוך.

נציג משרד החינוך: אנחנו עוסקים היום בעזרתה של יפה ביישום של העניין.

נציג משרד החינוך: יש להבדיל בין זה ובין השאלה של מה הן מסגרות השידור הראויות.

נציג משרד החינוך: לא ייתכן שנוותר על יכולת להגיע לבני נוער ולצעירים שנמצאים בערוץ 2.

ענבל גבריאלי: הצעת חוק הרשות השנייה לטלוויזיה ורדיו (תיקון – הארכת זיכיון הטלוויזיה הלימודית), התשס"ד-2004.

ענבל גבריאלי: תיקון סעיף 37א1.

ענבל גבריאלי: בחוק הרשות השניה לטלוויזיה ורדיו, התש"ן-1990 (להלן –החוק העיקרי), בסעיף 37א, סעיף קטן(2)(ב) – יימחק.

ענבל גבריאלי: תיקון סעיף 552.

ענבל גבריאלי: בסעיף 55((א1) לחוק העיקרי, במקום "עד ליום ה' בחשון התשס"ד (31 באוקטובר 2003) " יבוא "עד ליום י"ח בחשון התשע"ו (31 באוקטובר 2015)".

שלום שמחון: אנחנו בהכנה לקריאה ראשונה נשאיר את זה כמו שזה מבחינת השנים, כאשר תהיה הזדמנות למשרד האוצר,

שלום שמחון: למשרד החינוך לתת את דעתם בכתב.

שלום שמחון: אם כן - אני אציע נוסחת פשרה אחרי הקריאה הראשונה.

דורון אבני: הסעיף כפי שהוא מנוסח כעת מאריך את הזיכיון גם בערוץ 10, כשבערוץ 10 אין לטלוויזיה החינוכית זיכיון.

אתי בנדלר: לא זאת הכוונה.

דורון אבני: יש לי ניסוח שמשיג את המטרה.

דורון אבני: אני חשבתי למחוק את סעיפים (א)(1) ו(א)(2) בסעיף 55 ולכתוב סעיף שייאמר בו כך: (א)(1) "המועצה תעניק לטלוויזיה הלימודית ללא מכרז זיכיון לשידורי טלוויזיה בערוץ 2; (2) הזיכיון יהיה ליחידת שידור בהיקף של 8.5% מכלל יחידות השידור בערוץ 2 (3) תוקפו של הזיכיון יהיה לעשר שנים, שתחילתן ביום כ"ט בתשרי התשס"ו (1 בנובמבר 2005), ואולם אין בכך כדי לגרוע מסמכויות המועצה לפי סעיף 37.

דורון אבני: (4) זיכיון שינתן לטלוויזיה הלימודית יהיה לשידור תוכניות בנושאים לימודיים- חינוכיים בלבד ובשעות צפייה של האוכלוסייה לה מיועדים שידורים אלה".

אבשלום וילן: למה 8.5%?

דורון אבני: כי זה מה שיש לה היום בערוץ 2.

אבשלום וילן: ואם ישדרו 24 שעות ביממה בעוד 5 שנים?

דורון אבני: גם 8.5%.

שלום שמחון: האם אנחנו מקבלים את הניסוח?

אתי בנדלר: אולי שדורון יסביר את הדברים.

דורון אבני: הריישה של סעיף 55 (א) לא רלוונטית, כי היא מתייחסת לתקופת הזיכיון הראשונה בערוץ 2 שכבר חלפה לה ולהיקף של שביעית מכלל יחידות השידור.

אתי בנדלר: אתה מציע למחוק את זה?

דורון אבני: כן.

דורון אבני: הסייפה רלוונטית.

אתי בנדלר: אנחנו לא נוקטים בטכניקה חקיקתית כזאת, כי אנחנו אוהבים לתעד את ההיסטוריה בחוק.

אתי בנדלר: גם בהארכות הזיכיון שימרנו את העבר.

דורון אבני: שימרתי את הסייפה של 55(א).

דורון אבני: (א1) לא רלונטי.

דורון אבני: לגבי הערוץ השני גם הסעיף לא רלוונטי, כי תקופת הזיכיון הסתיימה ב31 באוקטובר 2003.

דורון אבני: הטלוויזיה החינוכית משדרת היום בערוץ 2 מכוח סעיף 37א, לא מכוח סעיף 55.

דורון אבני: סעיף 37א הוא סעיף שמסדיר את הארכת תקופת הזיכיונות בערוץ 2 מיום 1 בנובמבר 2003 עד 31 באוקטובר 2005.

אתי בנדלר: מה שמציע עו"ד אבני זה שינוי נוסח.

אתי בנדלר: אני מציעה שהוועדה תאשר את העיקרון שאומר שלא יהיה זיכיון בערוץ 10 אלא רק בערוץ 2 ל-10 שנים, כאשר במקביל אותן 10 שנים יינתנו לטלוויזיה החינוכית.

אבשלום וילן: יש מחלוקת מאוד גדולה בין מר אבני למציעים.

ענבל גבריאלי: למה לא להוריד מ55(א1) את הערוץ השלישי?

ענבל גבריאלי: הבעיה היא עם ערוץ 10.

דורון אבני: עו"ד בנדלר אמרה שהם רוצים לשמר את המצב הקיים.

דורון אבני: אם הם רוצים לשמר את המצב הקיים, אז אי אפשר להוריד את זה מ(א1).

אתי בנדלר: אנחנו נכנסים לנושא של נוסח.

דורון אבני: אני מציע שהאפיון של יחידת השידור והשעות יישמרו בתקופת הארכה, ושהארכת הזיכיון ל-10 שנים תהיה כפופה לסמכויות שיש למועצה בסעיף 37.

שלום שמחון: את העקרונות האלה נאשר.

ענבל גבריאלי: תחילה 3.

ענבל גבריאלי: תחילתו של חוק זה ביום י"ח בתשרי התשס"ו (31 באוקטובר 2005).

דורון אבני: יש כיום זיכיון עד 31 באוקטובר.

שלום שמחון: יפה, אולי תאמרי לנו למה אתם לא משדרים בערוץ 10.

יפה ויגוצקי: אנחנו לא משדרים בערוץ 10 בגלל הנושא התקציבי.

שלום שמחון: הכי משתלם לכם זה בערוץ 2.

לאה ורון: נציגי ערוץ 10 הוזמנו לדיון.

לאה ורון: הם לא מצאו לנכון להגיע, אבל הם הוזמנו לדיון.

נציג משרד החינוך: זה לא שהשידור בערוץ 2 משתלם.

נציג משרד החינוך: זה לא שהטלוויזיה החינוכית מרוויחה כסף מזה שהיא משדרת בערוץ 2.

נציג משרד החינוך: כל ההכנסות שיש לה מפרסומות בערוץ 2 מושקעות בתוכניות.

לאה ורון: לא יכול שהדבר יהיה גם בערוץ 10?

נציג משרד החינוך: הכנסות מפרסומות בערוץ 10 בתקופה הזאת ובשעות האלו הן בהיקף כזה שהדבר היחידי שאפשר לעשות איתן זה אולי לקנות תוכניות רכש מחו"ל שנעשו לפני 30 שנה.

שלום שמחון: אני מבקש לאשר את הצעת החוק הזאת להכנה לקריאה ראשונה, זאת בהתאם לעקרונות שסוכמו פה על ידי היועצת המשפטית לוועדה ועל פי ההצעה של היועץ המשפטי של הרשות השנייה.

שלום שמחון: נותרו לא מעט ויכוחים סביב המשך קיומה של הטלוויזיה החינוכית.

שלום שמחון: לאחר קריאה ראשונה נשוב ונדון בתאריך.

שלום שמחון: גם לנו כוועדה חשובה קיומה של הטלוויזיה החינוכית.

שלום שמחון: אין מקום יותר טוב מאשר הטלוויזיה החינוכית כדי להעביר תכנים.

שלום שמחון: השיקולים שלה הם לא רק שיקולים כלכליים.

שלום שמחון: הייתי מעונין שנסיים את הצעת החוק הזאת במהלך הפגרה הנוכחית.

אתי בנדלר: מה שאני צריכה זה עלויות.

אורי שוסטרמן: עלות תקציבית אין פה.

אורי שוסטרמן: אולי יש הפסד תמלוגים, אבל את זה צריך לשאול את הרשות השנייה.

אורי שוסטרמן: אני לא מבין בתחום של המכרז של הרשות השניה .

אורי שוסטרמן: יכול להיות שאם הזכיינים היו יודעים שיש להם עוד שעה וחצי מעבר למה שיש להם כיום, אז התמלוגים של המדינה היו גדלים.

אורי שוסטרמן: זה דבר שצריך לבדוק.

שלום שמחון: תביא את הדברים שאמרת עד שבוע הבא.

שלום שמחון: האם ההרכב של המועצה הוא מלא?

דורון אבני: לא.

שלום שמחון: בכמה הוא חסר?

דורון אבני: בשניים.

שלום שמחון: האם שר התקשורת מתכוון למנות?

דורון אבני: לא ידוע לי מתי.

שלום שמחון: אני פונה לשר התקשורת להשלים את איוש מועצת הרשות השנייה כמה שיותר מהר באנשים שמבינים בכלכלה.

דורון אבני: אני רק מקווה שלא משתמע מדברי היושב-ראש שאין אנשים שמבינים בכלכלה במועצה.

שלום שמחון: לא אמרתי את זה, רק אמרתי שצריך לחזק את העניין הזה.

שלום שמחון: מי בעד הצעת החוק להכנה לקריאה ראשונה?

שלום שמחון: ה צ ב ע ה בעד - פה אחד אושר הצעת החוק תוכן לקריאה ראשונה.